ธปท.ยันแบงก์เงินล้นเซฟรอเอกชนกู้
ธปท.เผยแบงก์ยังมีเงินล้นวันละ 7-9 แสนล้านบาท พร้อมปล่อยกู้ขับเคลื่อนเศรษฐกิจ
20 ก.พ. 2558

ธปท.เผยแบงก์ยังมีเงินล้นวันละ 7-9 แสนล้านบาท พร้อมปล่อยกู้ขับเคลื่อนเศรษฐกิจ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ความต้องการสินเชื่อในขณะนี้ยัไม่มาก ทำให้ธนาคารพาณิชย์นำสภาพคล่องส่วนเกินมาฝากไว้ที่ ธปท. วันละ 7-9 แสนล้านบาททุกวัน แสดงว่าประเทศยังมีเงินที่จะใช้ลงทุนหมุนเวียนเพื่อขับเคลื่อนเศรษฐกิจอีกมาก 
ดังนั้น หากประเทศมีการลงทุนขนาดใหญ่ หรือภาคธุรกิจมั่นใจในการลงทุนหรือขยายธุรกิจเพิ่มเติม ก็สามารถกู้ยืมจากธนาคารพาณิชย์ได้ ที่สำคัญ อัตราดอกเบี้ยยังอยู่ในระดับต่ำ เอื้อต่อการลงทุนของรัฐบาลและเอกชนค่อนข้างมาก 
“มันเหมือนน้ำในประเทศ เราไม่ได้ขาดแคลนน้ำ แต่อาจจะมีบางจุดที่น้ำอาจจะน้อยไปบ้าง สภาพคล่องที่พูดกันไม่ใช่เงินในกระเป๋าของคน เป็นสภาพคล่องของระบบ โดยเงินในกระเป๋าเกษตรกรอาจน้อยลง เพราะรายได้ลดลง  แต่ราคาน้ำมันที่ลดลงอาจจะช่วยเพิ่มเงินในกระเป๋าได้บ้าง และอีกระยะเศรษฐกิจปรับตัวดีขึ้น รัฐบาลเร่งลงทุนโครงสร้างพื้นฐานขนาดใหญ่ เงินจะลงไปในระบบโดยตรงมากขึ้น” นายประสาร กล่าว